**ŠAKIŲ RAJONO KELIŲ KAPITALINIO REMONTO, REKONSTRUKCIJOS** **TECHNINIO DARBO PROJEKTO, PROJEKTO VYKDYMO PRIEŽIŪROS IR DARBŲ PIRKIMO PAGRINDINĖ SUTARTIS DĖL**

**DRAUGYSTĖS TRUMPOSIOS G. (NR. GIE-5), GIEDRUČIŲ K., ŠAKIŲ SEN., ŠAKIŲ RAJ. SAV. KAPITALINIO REMONTO DARBŲ**

2025 m. balandžio d. Nr. VPS-

Šakiai

**Šakių rajono savivaldybės administracija** (toliau – Užsakovas)**,** juridinio asmens kodas 188772814, atstovaujama administracijos direktoriaus Vytauto Ižganaičio, veikiančio pagal rajono savivaldybės tarybos 2024 m. kovo 15 d. sprendimu Nr. T-58 „Dėl Šakių rajono savivaldybės administracijos nuostatų patvirtinimo“ patvirtintus Šakių rajono savivaldybės administracijos nuostatus ir **uždaroji akcinė bendrovė „Autokausta“** (toliau – Rangovas), atstovaujama direktoriaus Juozo Kriaučiūno, veikiančio pagal bendrovės įstatus, toliau Užsakovas ir Rangovas vadinami Šalimis, vadovaudamiesi (-osi) Preliminariosios sutarties 12 punktu, sudarė šią sutartį (toliau – Sutartis).

**I SKYRIUS**

**SĄVOKOS IR SUTARTIES AIŠKINIMAS**

1. Sutartyje vartojamos (ir didžiąja raide rašomos) šios sąvokos:

1.1. **Darbai** – Preliminariojoje sutartyje nustatyta tvarka Rangovams pateiktame kvietime (Sutarties 1 priedas) nurodyti darbai, paslaugos. Teisės aktai, reglamentuojantys darbų atlikimą, ir techninės specifikacijos nurodyti Sutarties 3 priede.

1.2. **Darbų įkainiai** – Rangovo atnaujinto varžymosi metu pateikti įkainiai (eurais ir proc.), nurodyti Sutarties 2 priede.

1.3. **Techninis darbo projektas** – dokumentas, kuriuo vadovaujantis pasiekiami techninio projekto ir darbo projekto tikslai.

1.4. **Mediana –** Nurodytiems darbuotojams mokama mėnesio darbo užmokesčio mediana, ne mažesnė kaip Preliminariosios sutarties 2 priedo 1 lentelėje, nurodyta Sutarties 25.13 papunktyje.

1.5. **Nurodyti darbuotojai** – Rangovo sprendimu parinkti darbuotojai, Perkančiosios organizacijos nurodytiems darbams (užduotims) atlikti (neypatingo statinio statybos vadovas, neypatingojo statinio specialiųjų statybos darbų vadovas, darbuotojai) įskaitant ir ūkio subjektų, kurių pajėgumais remiamasi, subrangovų darbuotojus. Rangovas šių darbuotojų sąrašą turės pateikti Užsakovui ne vėliau kaip per 3 darbo dienas nuo Pagrindinės sutarties įsigaliojimo, kaip reikalaujama Sutarties 25.13 papunktyje.

1.6. **Pagrindinė sutartis** – Sutartis, kurią sudaro Užsakovas ir Rangovas, vadovaudamiesi Preliminariosios sutarties nuostatomis.

1.7. **Papildomi darbai** – Sutarties 2 priede nurodytus preliminarius Darbų kiekius (apimtį) viršijantys kiekiai ar Sutartyje nenumatyti, tačiau objektui suremontuoti / rekonstruoti reikalingi darbai, kurių poreikis paaiškėjo Sutarties vykdymo metu. Pagal Sutarties 11 punktą galimų įsigyti Papildomų darbų vertė nurodyta 9 punkte.

1.8. **Pasiūlymas** – vadovaujantis konkurso sąlygomis kiekvieno iš Rangovų parengtas ir Užsakovui nustatyta tvarka pateiktas įpareigojantis Rangovo pasiūlymas. Atsižvelgiant į kontekstą, Pasiūlymas taip pat reiškia kiekvieno iš Rangovų dalyvauti atnaujintame varžymesi pateiktą pasiūlymą, neprieštaraujantį Preliminariosios sutarties sąlygoms.

1.9. **Preliminarioji sutartis** – 2024 m. gegužės 29 d.Šakių rajono kelių kapitalinio remonto, rekonstrukcijos techninio darbo projekto, projekto vykdymo priežiūros ir darbų pirkimo sutartis*,* kuri nustato sąlygas, taikomas Pagrindinėms sutartims, sudarytoms Preliminariosios sutarties galiojimo laikotarpiu.

1.10. **Šalis (Šalys)** – Užsakovas ir (ar) Rangovas arba teisėti jų teisių perėmėjai, veikiantys asmeniškai arba per tinkamai įgaliotus atstovus.

2. Sutartyje neapibrėžtos sąvokos aiškinamos vadovaujantis Preliminariojoje sutartyje, konkurso sąlygose, Sutartyje ir teisės aktuose nustatytu reglamentavimu.

3. Šalių santykių dėl Darbų atlikimo Preliminariosios sutarties reguliavimas, tiesiogiai ar netiesiogiai susijęs su Sutarties dalyku, lieka galioti ir turi būti taikomas Šalių santykiams tiek, kiek Sutartis nenustato specialaus Šalių santykių reguliavimo.

**II SKYRIUS**

**ŠALIŲ PAREIŠKIMAI IR GARANTIJOS**

4. Rangovas pareiškia ir garantuoja, kad:

4.1. Pasiūlyme ir (ar) Preliminariojoje sutartyje jo pateikti pareiškimai ir garantijos yra teisingi;

4.2. turi visus leidimus, licencijas, darbuotojus, lėšas, žinias ir pajėgumus, teisės aktų reikalaujamus ir reikalingus teisėtai ir tinkamai įvykdyti Sutartį;

4.3. visa informacija (įskaitant informaciją apie atitiktį konkurso sąlygose nurodytiems pašalinimo pagrindų nebuvimo reikalavimams ir Rangovo kvalifikaciniams reikalavimams ir (ar) kitiems reikalavimams), dokumentai ir (ar) nurodymai, kuriuos Rangovas pateikė dalyvaudamas konkurse / teikdamas Pasiūlymą dalyvauti atnaujintame varžymesi, Sutarties sudarymo metu ir (ar) kuriuos pateiks jos vykdymo metu, yra tikri, teisingi ir neprieštarauja teisės aktų reikalavimams;

4.4. Sutartį vykdys tik tokią teisę turintys asmenys;

4.5. Darbų atlikimo metu sukurtas materialus ir (ar) nematerialus rezultatas ir (ar) jo dalys nepažeis jokių trečiųjų asmenų teisių, nebus perduotas tretiesiems asmenims ir (ar) nebus panaudotas jokiais kitais tikslais negu Sutarties vykdymas.

5. Kiekviena iš Šalių įsipareigoja iš anksto, o nesant galimybės – nedelsdamos, bet ne vėliau kaip per 5 (penkias) darbo dienas, informuoti raštu viena kitą apie paaiškėjusį esamą ir (ar) galimą jos pateiktų pareiškimų ir (ar) garantijų neatitiktį realybei, nepaisant to, ar tai nulėmusios aplinkybės atsiranda ir (arba) pasikeičia Šalių ir (ar) vienos iš jų valia, ar ne.

**III SKYRIUS**

**SUTARTIES DALYKAS**

6. Rangovas įsipareigoja Sutartyje nustatytomis sąlygomis, tvarka ir terminais, savo lėšomis, rizika ir priemonėmis atlikti Darbus**: Draugystės trumposios g. (Nr. Gie-5), Giedručių k., Šakių sen., Šakių raj. sav., kapitalinio remonto darbus.** Užsakovui, o Užsakovas įsipareigoja, nenustatęs trūkumų arba Rangovui juos pašalinus per Užsakovo nurodytą terminą, priimti tinkamai, faktiškai, kokybiškai ir laiku atliktus Darbus ir už juos sumokėti Rangovui Sutarties VI skyriuje nustatyta tvarka.

7. Šalys aiškiai susitaria, kad Rangovo prievolė atlikti Darbus pagal Sutartį reiškia prievolę pasiekti Sutartyje nurodytą rezultatą, o ne prievolę dėti maksimalias pastangas Sutartyje nurodytam rezultatui pasiekti.

**IV SKYRIUS**

**SUTARTIES KAINA**

8. Pradinės Sutarties vertė yra **93 659,53 Eur** be pridėtinės vertės mokesčio (toliau – PVM). Pradinės Sutarties vertė yra lygi Rangovo pasiūlymo kainai be PVM, apskaičiuotai sudauginus Rangovo atnaujinto tiekėjų varžymosi metu pateiktame Pasiūlyme nurodytus preliminarius Darbų kiekius ir Darbų įkainius (be PVM).

9.Į pradinės Sutarties vertę yra neįtraukta ta vertė, kuri gali atsirasti dėl Sutarties 11 punkte nurodytos galimybės įsigyti Papildomus darbus, kuri yra lygi **14 048,93 Eur be PVM** *(15 proc. nuo 8 punkte nurodytos pradinės Sutarties vertės)*, ir kitos vertės, kurios gali atsirasti dėl peržiūros taikymo ir Darbų kiekio (apimties) keitimo, nurodyto Sutarties V skyriuje.

Rangovui sumokama tik už tinkamai, faktiškai, kokybiškai ir laiku atliktų Darbų kiekį.

Darbams taikoma fiksuoto įkainio kainodara.

10. Darbų įkainiai ir jų preliminarūs kiekiai nurodyti Sutarties 2 priede. Į Darbų įkainius turi būti įskaičiuoti visi mokesčiai, išskyrus PVM, kuris nurodomas atskirai, ir visos su Darbų atlikimu susijusios medžiagų, paslaugų, įrangos, kitos Rangovo numatytos ir (ar) nenumatytos papildomos išlaidos. Rangovas neturi teisės reikalauti padengti jokių išlaidų, viršijančių Darbų įkainius. Sutarties 2 priede nurodyti Darbų įkainiai yra fiksuoti, nustatyti visam Sutarties galiojimo laikui ir nekeičiami, išskyrus kainos peržiūrą (perskaičiavimą) 12 punkte nurodytais atvejais ir tvarka.

11. Darbų kiekis (apimtis) gali būti keičiamas, jei neviršijama Sutarties 9 punkte nurodyta vertė ir esant šioms aplinkybėms:

11.1. teisės aktų, susijusių su pirkimo dalyku, reikalavimų pasikeitimas Sutarties galiojimo metu;

11.2. aiškiai įrodomi neatitikimai kartu su Užsakovo Kvietimu pateiktoje dokumentacijoje ar Darbų vykdymo metu paaiškėjusios situacijos nesutapimas su dokumentacijos duomenimis, kurių Rangovas pagrįstai negalėjo numatyti;

11.3. paaiškėja, kad būtina įsigyti papildomų, Sutartyje nenumatytų darbų, be kurių neįmanoma tinkamai atlikti Darbų.

Šiame punkte nurodytų darbų atlikimo būtinumas turi būti pagrįstas dokumentais ir įformintas Užsakovo ir Rangovo susitarimu.

12. Darbų, nurodytų Sutarties 2 priede, įkainiai (be PVM) (išskyrus paslaugų (projektavimo, inžinerinių ar pan.) įkainius) Sutarties galiojimo laikotarpiu gali būti peržiūrimi (perskaičiuojami), jei Darbų atlikimo trukmė kartu su numatytu pratęsimu yra ilgesnė negu 6 (šeši) mėnesiai ir tokiomis sąlygomis ir tvarka:

12.1. Darbų įkainiai gali būti peržiūrimi dėl kainų lygio pokyčio bet kurios iš Šalių rašytiniu prašymu. Peržiūros momentas yra Šalies prašymo kitai Šaliai peržiūrėti Sutarties įkainius gavimo diena;

12.2. nustatomas Sutarties kainos koregavimas pagal statybos sąnaudų elementų kainų pokytį (statinių tipas – Inžineriniai statiniai).

12.3. Suinteresuotos Šalies prašymu statybos darbų kaina pagal statybos sąnaudų elementų kainų pokytį (statinių tipas – Inžineriniai statiniai)  perskaičiuojama tokia tvarka:

12.3.1. Sutarties vykdymo laikotarpiu statybos darbų kaina pagal statybos sąnaudų elementų kainų pokytį (statinių tipas – Inžineriniai statiniai) perskaičiuojama (didinama arba mažinama) kas 6 (šešis) mėnesius skaičiuojant nuo Sutarties įsigaliojimo dienos, jeigu perskaičiavimo metu statybos sąnaudų elementų kainų pokytis (statinių tipas – Inžineriniai statiniai; Keliai  ir gatvės), lyginant einamųjų metų mėnesio kainas su praėjusių metų to paties mėnesio kainomis, yra didesnis kaip 2 (du) procentai, o antrojo ir vėlesnių perskaičiavimo metu – statybos sąnaudų elementų kainų pokytis (statinių tipas – Inžineriniai statiniai; Keliai ir gatvės), lyginant einamojo metų mėnesio kainas su prieš tai buvusiu perskaičiavimo metu nustatyta kaina, yra didesnis negu 2 (du) procentai. Jeigu Sutarties vykdymo laikotarpiu statybos sąnaudų elementų kainų pokytis (statinių tipas – Inžineriniai statiniai; Keliai ir gatvės) lyginant Suinteresuotos šalies kreipimosi mėnesio metu Lietuvos statistikos departamento duomenų bazėje skelbiamo mėnesio statybos sąnaudų elementų kainas (statinių tipas – Inžineriniai statiniai, Keliai ir gatvės) su pasiūlymo pateikimo mėnesio statybos sąnaudų elementų kainomis (statinių tipas – Inžineriniai statiniai) (antro perskaičiavimo atveju – lyginant su pirmojo perskaičiavimo mėnesio statybos sąnaudų elementų kainomis (statinių tipas – Inžineriniai statiniai; Keliai ir gatvės)) yra didesnis kaip 15 (penkiolika) procentų, statybos darbų kaina pagal statybos sąnaudų elementų kainų pokytį (statinių tipas – Inžineriniai statiniai; Keliai ir gatvės) gali būti perskaičiuojama (didinama arba mažinama) nepaisant šiame punkte numatytų sutarties kainos peržiūros terminų.

12.3.2. Statybos darbų kainos perskaičiavimo eiga:

12.3.2.1. Pirmojo perskaičiavimo metu užfiksuojama atliktų statybos darbų kaina, kurią sudaro įkainių, padaugintų iš atliktų statybos darbų kiekių, suma per laikotarpį nuo Sutarties įsigaliojimo iki suinteresuotos Šalies prašymo perskaičiuoti Sutarties kainą. Antrojo perskaičiavimo metu užfiksuojama atliktų statybos darbų kaina, kurią sudaro, įkainių, padaugintų iš atliktų statybos darbų kiekių, suma per laikotarpį, praėjusį nuo pirmojo suinteresuotos Šalies prašymo perskaičiuoti Sutarties kainą iki antrojo suinteresuotos Šalies prašymo perskaičiuoti Sutarties kainą;

12.3.2.2. Pirmojo perskaičiavimo metu užfiksuojama neatliktų statybos darbų kaina, tai yra ta statybos darbų kainos dalis, kuri lieka iš statybos darbų kainos, nurodytos Sutartyje, atėmus atliktų statybos darbų sumą per laikotarpį nuo Sutarties įsigaliojimo iki suinteresuotos Šalies prašymo perskaičiuoti Sutarties kainą. Antrojo perskaičiavimo metu užfiksuojama neatliktų statybos darbų kaina, tai yra ta statybos darbų kainos dalis, kuri lieka iš perskaičiuotos (indeksuotos) statybos darbų kainos, kuri nustatyta pirmojo perskaičiavimo metu, atėmus atliktų statybos darbų sumą per laikotarpį nuo Sutarties įsigaliojimo iki antrojo suinteresuotos Šalies prašymo perskaičiuoti Sutarties kainą;

12.3.2.3.           Neatliktų statybos darbų kaina padauginama iš pataisymo daugiklio.

12.3.2.4.           Pataisymo daugiklis (P):P = SSKIesamas/SSKIbazinis;

12.3.2.5.           SSKIesamas – pirmojo perskaičiavimo metu tai esamos kainos indeksas tą mėnesį, kai lieka 49 (keturiasdešimt devynios) dienos iki pirmojo suinteresuotos Šalies prašymo perskaičiuoti Sutarties kainą (įskaitant Sutarties įsigaliojimo mėnesį) dienos. Antrojo ir vėlesnių perskaičiavimo metu – tai esamos kainos indeksas tą mėnesį, kai lieka 49 (keturiasdešimt devynios) dienos iki antrojo ir vėlesnių suinteresuotos Šalies prašymo perskaičiuoti Sutarties kainą (įskaitant Sutarties įsigaliojimo mėnesį) dienos;

12.3.2.6.           SSKIbazinis– pirmojo perskaičiavimo metu bazinės kainos indeksas tą mėnesį, kai lieka 28 (dvidešimt aštuonios) dienos (Pradžios data) iki pasiūlymų ar CVP IS priemonėmis pateiktų elektroninių pasiūlymų atidarymo dienos; antrojo ir vėlesnių perskaičiavimų metu – bazinės kainos indeksas tą mėnesį, kai lieka 28 (dvidešimt aštuonios) dienos iki pirmojo perskaičiavimo atlikimo dienos;

12.3.2.7.           Esamos ir bazinės kainos indeksų šaltinis – Statistikos departamento duomenų bazės. Šiuos indeksus galima rasti (žingsniai):

12.3.2.7.1.       <https://osp.stat.gov.lt>;

12.3.2.7.2.       Visi rodikliai;

12.3.2.7.3.       Rodiklių duomenų bazė;

12.3.2.7.4.       Pagal temą;

12.3.2.7.5.       Ūkis ir finansai (makroekonomika);

12.3.2.7.6.       Kainų indeksai, pokyčiai ir kainos;

12.3.2.7.7.       Statybos sąnaudų elementų kainų indeksai (SSKI), kainų pokyčiai ir svoriai;

12.3.2.7.8.       Statybos sąnaudų elementų kainų indeksai;

12.3.2.7.9.       Statybos sąnaudų elementų kainų indeksai (2015 m. – 100);

12.3.2.7.10.     Viršuje spaudžiame v Lentelės parinktys;

12.3.2.7.11.     Statinių pagal tipą klasifikatorius (CC);

12.3.2.7.12.     Nurodome Keliai ir gatvės;

12.3.2.7.13.     Nurodome laikotarpį;

12.3.3.              Statybos darbų kainos (atitinkamai – Sutarties kainos ir pradinės Sutarties vertės) pagal statybos sąnaudų elementų kainų pokytį pakeitimas atliekamas iki ateinančio mėnesio 21 (dvidešimt pirmos) dienos. Šis pakeitimas įforminamas papildomu Šalių susitarimu, kuris įsigalioja nuo pasirašymo dienos ir pradedamas taikyti nuo papildomo susitarimo pasirašymo mėnesio pirmos dienos, atliktų statybos darbų kainą dauginant iš pataisymo daugiklio (P).

13. Darbams taikomas PVM (jei taikomas) perskaičiuojamas:

13.1. bet kuriuo Sutarties galiojimo momentu, kai teisės aktais pakeičiamas darbams taikomo PVM tarifo dydis;

13.2. PVM pokyčio dydis yra proporcingas PVM tarifo pokyčio dydžiui;

13.3. suinteresuota Šalis turi kreiptis raštu į kitą Šalį dėl PVM tarifo perskaičiavimo. Susitarimai dėl Darbams taikytino PVM perskaičiavimo įforminami raštu, Šalių suderinami ir laikomi sudėtine Sutarties dalimi;

13.4. pasikeitęs Darbams taikytinas PVM tarifas taikomas tik po pasikeitusio PVM tarifo įsigaliojimo atliekamiems Darbams.

14. Sutarties 13 punkto nuostatos netaikomos, kai PVM didėja ar atsiranda pareiga jį mokėti dėl nuo Rangovo priklausančių aplinkybių, pavyzdžiui, pasikeičia jo veikla, tampa PVM mokėtoju ir pan. – tokius galimus pokyčius Rangovas turi įvertinti teikdamas Pasiūlymą ir tokiu atveju Darbams taikomas PVM nebus keičiamas.

15. Vykdant Sutartį, 2 priede nurodyta Darbų apimtis gali kisti, neviršijant Sutarties 8 punkte nurodytos pradinės Sutarties vertės, o įsigyjant Papildomus darbus pagal Sutarties 11 punkto sąlygas – Papildomų darbų įsigijimo vertės, nurodytos Sutarties 9 punkte. Užsakovas turi teisę įsigyti mažesnį ar didesnį Sutartyje nurodytų Darbų kiekį (apimtį).

16. Galutinė kaina, kurią Užsakovas turi sumokėti Rangovui, priklausys nuo vykdant Sutartį faktiškai tinkamai atliktų Darbų kiekio.

**V SKYRIUS**

**SUTARTIES KEITIMAS DĖL KEIČIAMO DARBŲ KIEKIO (APIMTIES)**

17. Darbų kiekio (apimties) keitimas – Sutarties pakeitimas, atliekamas dėl papildomo Darbų kiekio (apimties) įsigijimo, kai viršijama Sutarties 8 punkte nurodyta pradinės Sutarties vertė ir Sutarties 9 punkte nurodyta Papildomų darbų įsigijimo vertė. Darbų kiekio (apimties) keitimas galimas šiais atvejais:

17.1. kai būtina iš Rangovo pirkti papildomų Darbų, kurie nebuvo nurodyti Užsakovo kvietime vykdant atnaujintą tiekėjų varžymąsi, kai yra visos šios sąlygos kartu:

17.1.1. Rangovo pakeitimas negalimas dėl ekonominių ar techninių priežasčių (pavyzdžiui, dėl atnaujinto tiekėjų varžymosi metu įsigytos įrangos, paslaugų ar įrenginių pakeičiamumo ir sąveikumo reikalavimų užtikrinimo) ir dėl to, kad Užsakovui sukeltų nepatogumų ar nemažą išlaidų dubliavimą;

17.1.2. atskiro pakeitimo vertė neviršija 50 procentų pradinės Sutarties vertės ir šiuo pakeitimu nesiekiama išvengti Lietuvos Respublikos viešųjų pirkimų įstatyme (toliau – VPĮ) pirkimui nustatytos tvarkos taikymo;

17.2.  kai kiekio (apimties) keitimo būtinybė atsirado dėl aplinkybių, kurių protingas ir apdairus Užsakovas negalėjo numatyti, ir kai yra visos šios sąlygos:

17.2.1. taikant peržiūrą ir (ar) keičiant kiekį (apimtį) iš esmės nepakeičiamas Sutarties pobūdis;

17.2.2. atskiro pakeitimo vertė neviršija 50 procentų pradinės Sutarties vertės. Tokiais pakeitimais negali būti siekiama išvengti VPĮ pirkimui nustatytos tvarkos taikymo;

17.3. kai kiekio (apimties) keitimas, neatsižvelgiant į jo vertę, nėra esminis, kaip nustatyta VPĮ 89 straipsnio 4 dalyje;

17.4. kai tenkinamos visos šios sąlygos kartu:

17.4.1. bendra atskirų pakeitimų pagal šį punktą vertė neviršija atitinkamų tarptautinio pirkimo vertės ribų;

17.4.2. bendra atskirų pakeitimų pagal šį punktą vertė neviršija 15 procentų pradinės Sutarties vertės;

17.4.3. taikant peržiūrą ar keičiant kiekį (apimtį) iš esmės nepakeičiamas Sutarties pobūdis.

18. Jei keičiant kiekį (apimtį) Darbai keičiami kitais Darbais, tokie Darbų pakeitimai neturi pabloginti Sutarties rezultato.

19. Jei faktinės aplinkybės neatitinka šiame Sutarties skyriuje nustatytų sąlygų, kiekis (apimtis) turi būti keičiamas vykdant naują pirkimo procedūrą pagal VPĮ reikalavimus.

20. Papildomų, keičiamų ar nevykdomų Darbų kainos apskaičiuojamos toliau pateikiamais būdais, nustatant pirmiau esančio būdo taikymo prioritetą, t. y., tik nesant galimybės taikyti pirmiau esančio būdo, gali būti taikomas toliau esantis būdas:

20.1. pritaikant Sutarties 2 priede nurodytus Darbų įkainius;

20.2. pritaikant Preliminariosios sutarties 2 priede nurodytus Rangovo darbų įkainius;

20.3.  jei įmanoma, išskaičiuojant kainos dalį iš Sutarties 2 priede numatyto įkainio;

20.4. pritaikant Sutarties 2 priede numatytus panašių Darbų įkainius. Panašius Darbus turi pagrįsti ir nustatyti Užsakovas;

20.5.  įvertinant pagrįstas tiesiogines (darbo užmokesčio ir su juo susijusius mokesčius, statybos produktų ir įrengimų, mechanizmų sąnaudas, statybvietės) ir netiesiogines (pridėtines, pelno) išlaidas pagal Kainodaros taisyklių nustatymo metodikos, patvirtintos Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95, priedo „Tiesioginių ir netiesioginių išlaidų apskaičiavimo taisyklės“ nuostatas.

21. Susitarimai dėl kiekio (apimties) keitimo, papildomo įsigijimo įforminami raštu, pagrindžiami dokumentais, Šalių suderinami ir laikomi sudėtine Sutarties dalimi.

**VI SKYRIUS**

**ATSISKAITYMO TVARKA**

22. Pagal abiejų Šalių pasirašytus atliktų Darbų perdavimo ir priėmimo aktus Rangovas pateikia Užsakovui pasirašytą sąskaitą faktūrą, kurią Užsakovas, nenustatęs trūkumų, pasirašo per 5 darbo dienas nuo jos gavimo dienos.

Rangovas sąskaitą faktūrą privalo pateikti elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19), teikiamos Rangovo pasirinktomis elektroninėmis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros teikiamos tik naudojantis informacinės sistemos „E. sąskaita“ priemonėmis (elektroninės paslaugos „E. sąskaita“ svetainė pasiekiama adresu [www.esaskaita.eu](http://www.esaskaita.eu)).

Užsakovas elektronines sąskaitas faktūras priima ir apdoroja naudodamasis Sąskaitų administravimo bendrąją informacine sistema (SABIS), išskyrus VPĮ 22 straipsnio 12 dalyje nustatytus atvejus. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu.

Užsakovas už tinkamai, faktiškai, kokybiškai ir laiku atliktus Darbus atsiskaito per 30 kalendorinių dienų nuo sąskaitos pateikimo naudodamasis Sąskaitų administravimo bendrąją informacine sistema (SABIS).

23. Užsakovas gali tiesiogiai atsiskaityti su subrangovais. Apie šią galimybę Užsakovas subrangovą informuoja atskiru pranešimu per 3 (tris) darbo dienas nuo informacijos iš Rangovo apie pasitelkiamą subrangovą gavimo dienos. Norėdamas pasinaudoti tiesioginio atsiskaitymo galimybe, subrangovas turi apie tai raštu ne vėliau kaip per 2 (dvi) darbo dienas nuo atskiro pranešimo gavimo dienos informuoti Užsakovą. Tokiu atveju su Užsakovu, Rangovu ir subrangovu bus sudaroma trišalė sutartis, kurioje pateikiama tiesioginio atsiskaitymo su subrangovu tvarka, įskaitant teisę Rangovui prieštarauti dėl nepagrįstų mokėjimų. Trišalės sutarties dėl tiesioginio atsiskaitymo su subrangovu pasirašymas nekeičia Rangovo atsakomybės dėl Sutarties vykdymo.

**VII SKYRIUS**

**DARBŲ ATLIKIMO TVARKA, ŠALIŲ ĮSIPAREIGOJIMAI**

24. Rangovas įsipareigoja savo lėšomis ir rizika atlikti visus Darbus **ne vėliau kaip per 3 mėn.** nuo sutarties įsigaliojimo dienos. Į Darbų atlikimo laikotarpį neįskaitomas techninio darbo projekto ekspertizės (jei ji atliekama), statybą leidžiančio dokumento gavimo (jei reikalinga) ir darbų užbaigimo procedūrų atlikimo laikas.

Rangovas turi gauti statybos užbaigimo dokumentą per **2 (du) mėnesius** nuo Darbų pabaigos. Šis terminas šalių susitarimu gali būti pratęstas 1 (vienam) mėnesiui.

(Netaikoma. Darbų vykdymas gali būti sustabdomas (stabdomi visi darbai) ... mėn. *(nurodomas ne ilgesnis kaip 6 mėn. sustabdymo laikotarpis per 12 mėn. darbų atlikimo terminą)*  dėl Sutartyje nurodytų aplinkybių ir Sutartyje nurodyta tvarka. Į Darbų atlikimo laikotarpį Darbų atlikimo sustabdymo laikotarpis neįskaitomas).

Atlikti Darbai Užsakovui perduodami pagal atliktų darbų perdavimo ir priėmimo aktus, o baigiamasis visų pagal šią Sutartį atliktų Darbų perdavimas ir priėmimas įforminamas galutiniu atliktų darbų perdavimo ir priėmimo aktu (toliau – Galutinis atliktų darbų aktas).

25. Rangovas įsipareigoja:

25.1. Darbus pradėti vykdyti nedelsdamas, bet ne vėliau kaip per 5 darbo dienas nuo Sutarties įsigaliojimo dienos;

25.2. ne vėliau kaip per 5 (penkias) darbo dienas nuo Sutarties įsigaliojimo pateikti Užsakovui Darbų vykdymo grafiką*.* Darbų vykdymo grafike nurodomi pagrindiniai Darbai, įskaitant Techninio Darbo projekto parengimą (jeigu taikoma), Darbų vykdymo vietos paruošimą Darbams, mechanizmų, įrangos, agregatų sumontavimą / išmontavimą, reikiamų konstrukcijų sumontavimą ir įrengimą, objekte vykdomų Darbų pradžią, tarpinius Darbų atlikimo terminus ir pabaigą, taip pat Darbų atidavimą Užsakovui, Darbų užbaigimą. Kartu pateikiama pinigų srautų prognozė, kurioje turi būti nurodyti įkainoti atliksimi Darbai (pagal Darbų vykdymo grafiką), detalumas – ne rečiau kaip kas 1 mėn.

Darbų vykdymo metu, neprieštaraujant Užsakovui, grafikas gali būti koreguojamas keičiant Darbų vykdymo seką, bet nekeičiant Darbų atlikimo termino;

25.3. iki Darbų pradžios privalo įsigyti reikiamos apimties Elektroninio statybos darbų žurnalo (ESDŽ) pildymo paslaugą ir užtikrinti žurnalo pildymą visu Darbų vykdymo metu. Rangovas suteikia nemokamą prieigą prie ESDŽ visiems statybos dalyviams. Užsakovui suteikiamos statytojo teisės. Sklandžiam darbui užtikrinti Rangovas supažindina statybos dalyvius su ESDŽ pildymo funkcijomis, esant būtinybei, veda mokymus. Pildant ESDŽ, turi būti naudojamos tokios ESDŽ pildymo priemonės, kurios užtikrintų kiekvieno pildančio ir pasirašančio asmens identifikavimą. Asmenų įrašų, duomenų ir dokumentų vientisumą, atsekamumą, kaupimo, saugojimo patikimumą ir prieigą Rangovui, kitiems statybos dalyviams, turintiems teisę žurnale daryti įrašus ir (ar) juos peržiūrėti. ESDŽ statybos dalyviai įrašus turi patvirtinti kvalifikuotu elektroniniu parašu. Rangovas privalo fiksuoti Darbų vykdymo eigą ir kaupti įrašus apie vykdomus Darbus ESDŽ, vadovaudamasis STR 1.06.01:2016 „Statybos darbai. Statinio statybos priežiūra“ reikalavimais. Rangovas privalo pildyti ESDŽ nuo Darbų vykdymo pradžios iki Darbų pabaigos (Perėmimo pažymos išdavimo). Už ESDŽ saugojimą statybos metu iki užpildyto žurnalo perdavimo statytojui (Užsakovui) atsakingas Rangovas. Rangovas privalo suteikti prieigą ir galimybę Užsakovui ESDŽ įrašus su pridėta informacija išsisaugoti bet kuriuo Darbų laikotarpiu (statybos sustabdymo metu, nutrūkus sutartiniams santykiams, bankroto atveju ar kt.). Statinį pripažinus tinkamu naudoti, pagrindinį ESDŽ ir papildomus ESDŽ kartu su kitais dokumentais Rangovas (subrangovas) perduoda Užsakovui;

25.4. Netaikoma. Parengti Techninį Darbo projektą, vadovaudamasis STR 1.04.04:2017 „Statinio projektavimas, projekto ekspertizė“ reikalavimais. Techninį Darbo projektą turi rengti tokią teisę turintys kvalifikuoti projektuotojai, inžinieriai, turintys atitinkamą galiojantį kvalifikacijos atestatą. Techninio Darbo projekto rengėjas turi būti įsidiegęs aplinkos apsaugos vadybos sistemą. Techninio Darbo projektas turi būti parengtas ir suderintas taip, kad Darbai būtų atlikti 25.2 papunktyje nurodytame Darbų vykdymo grafike nustatytais terminais.

25.5. Darbus atlikti vadovaudamasis Lietuvos Respublikos norminių aktų, taip pat teisėtų visuomenės, savivaldybių ir kitų valdžios organų reikalavimais, kurie yra susiję su Darbų atlikimu ir Užsakovo Rangovui pateikta informacija apie Užsakovo poreikius;

25.6. Darbams vykdyti naudoti tik tam tinkamą ir kokybišką įrangą ir medžiagas, atlikdamas Darbus užtikrinti higienos ir darbų saugos reikalavimus, priešgaisrinę saugą ir ekologinę aplinkos apsaugą;

25.7. vadovaudamasis Lietuvos Respublikos statybos įstatymo nuostatomis ir užtikrindamas civilinę atsakomybę už padarytą žalą statytojui (Užsakovui) ir tretiesiems asmenims, būti apsidraudęs statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomuoju draudimu (minimali draudimo suma negali būti mažesnė kaip 43 400 eurų vienam draudžiamajam įvykiui), galiojančiu visą Sutarties galiojimo terminą;

25.8. Darbus atlikti kokybiškai, savo lėšomis ištaisyti visus Darbų trūkumus ir (ar) defektus, atsiradusius Darbų vykdymo metu ir (ar) garantiniu laikotarpiu, ne vėliau kaip per 10 kalendorinių dienų nuo jų paaiškėjimo ar Užsakovo pranešimo apie juos gavimo dienos arba per Užsakovo pranešime / defektų akte nustatytą terminą, jei toks terminas šiuose dokumentuose yra nurodytas. Defektais nelaikomi pažeidimai, kurie atsirado ne dėl Rangovo kaltės;

25.9. suteikti atliktiems Darbams (įskaitant statybos produktus ir įrenginius) (skaičiuojant nuo Darbų perdavimo ir priėmimo akto pasirašymo dienos) 5 metų, paslėptiems statinio elementams (konstrukcijų, vamzdynų ir kt.) – 10 metų, o jeigu buvo nustatyta šiuose elementuose tyčia paslėptų defektų – 20 metų garantinį laikotarpį. Garantinio laikotarpio metu, Užsakovui pareikalavus, atlikti visus defektų ištaisymo Darbus. Savo sąskaita ir rizika atlikti Darbus, jeigu tie Darbai susiję su Sutarties neatitinkančiomis medžiagomis, netinkama Darbų kokybe arba bet kurio Rangovo įsipareigojimo pagal Sutartį neįvykdymu. Garantinio laikotarpio metu atsiradus Darbų defektams, tos Darbų dalies garantinis laikotarpis yra sustabdomas laikotarpiui nuo Užsakovo pirmojo pranešimo apie defektus dienos iki visiško defektų pašalinimo dienos. Po visiško defektų pašalinimo garantinis terminas yra pratęsiamas tam laikotarpiui, kuriam buvo sustabdytas.

25.10. išdaužų užtaisymo darbams suteikti 1 metų garantinį terminą, kai darbai atliekami iki 50 kv. m plote; 3 metų garantinį terminą, kai darbai atliekami nuo 50 kv. m plote;

25.11. atsakyti už saugumą Darbų vykdymo zonoje Darbų vykdymo laikotarpiu;

25.12. avarinių išdaužų (didesnių nei 80 mm gylio) remonto darbus atlikti per 2 darbo dienas nuo rašytinio (raštu ar el. paštu) Užsakovo pranešimo gavimo dienos, jei Sutartyje ar kvietime nenurodyta kitaip. Jei nėra galimybės avarinių išdaužų užtaisyti per 2 darbo dienas nuo rašytinio (raštu ar el. paštu) Užsakovo pranešimo gavimo dienos (pvz., ne darbo dienos), jas nedelsdamas pažymėti įspėjamaisiais ženklais (tvorele su atšvaitais, kūgiais ar pan.) ir (ar) užpilti stambia skalda taip, kad tai atitiktų Lietuvos Respublikoje galiojančių teisės aktų reikalavimus, o jų remonto darbus atlikti per artimiausią darbo dieną;

25.13. sudarius Sutartį, bet ne vėliau kaip per 3 darbo dienas nuo Sutarties įsigaliojimo, pateikti Užsakovui Nurodytų darbuotojų sąrašą (vardus, pavardes, gimimo datas) ir jiems siūlomo mokėti darbo užmokesčio mėnesio medianą. Sąraše kiekvieno Rangovo Nurodytų darbuotojų Mediana turi būti ne mažesnė, kaip nurodyta Preliminariosios sutarties 2 priedo 1 lentelėje. Sutarties vykdymo metu, pasikeitus nurodytai informacijai, Rangovas nedelsdamas privalo informuoti Užsakovą ir pateikti atnaujintą Nurodytų darbuotojų sąrašą *(ši nuostata taikoma, jeigu Rangovui už socialinį kriterijų buvo paskirta daugiau kaip 0 balų)*;

25.14. visą Sutarties vykdymo laikotarpį atliekamiems darbams ir Techninio Darbo projekto parengimui (jeigu taikoma) taikyti aplinkos apsaugos vadybos sistemos reikalavimus pagal standartus nurodytus Preliminariosios sutarties 2 priedo 3 lentelėje. Užsakovo prašymu pateikti dokumentus, patvirtinančius nurodyto įsipareigojimo laikymąsi;

25.15. Darbus atlikti laikydamasis Darbų techninių specifikacijų, nurodytų Sutarties 3 priede *(taikoma, jei pagal Sutartį atliekamų Darbų specifikacijos yra nurodytos)* ir Sutarties 3 priede nurodytų aplinkos apsaugos reikalavimų (aplinkos apsaugos reikalavimai netaikomi paprastojo remonto darbams). Užsakovui pareikalavus, pateikti faktinius nustatyto įsipareigojimo laikymosi įrodymus;

25.16. užtikrinti tinkamas darbo, higienos sąlygas Statybvietėje ir remontuojamame statinyje, taip pat gretimos aplinkos bei gamtos ir nekilnojamųjų kultūros vertybių apsaugą, greta Statybvietės gyvenančių, dirbančių, poilsiaujančių ir judančių žmonių apsaugą nuo statybos darbų keliamo pavojaus, triukšmo, dulkėtumo, be to, nepažeisti trečiųjų asmenų gyvenimo ir veiklos sąlygų;

25.17. užtikrinti apsauginių užtvarų įrengimą, Statybvietės apšvietimą, Statybvietės ir kelių paženklinimą įspėjamaisiais ženklais. Rangovas atsako už kelių remontą, kurio gali prireikti dėl Rangovo veiksmų;

25.18. ne vėliau kaip per 1 (vieną) darbo dieną nuo Užsakovo rašytinio prašymo gavimo dienos pateikti Užsakovui raštu informaciją apie Darbų atlikimo eigą, o Užsakovui ar Užsakovo techninio prižiūrėtojui pareikalavus pateikti visų naudojamų medžiagų pasus ir sertifikatus ir (ar) kitus reikalaujamus su Darbais susijusius dokumentus;

25.19. visus objekto Darbų procesus vykdyti taip, kad esami statiniai, gaminiai, įranga ir kitas turtas, nepriklausomai nuo to, ar pastarieji priklauso Užsakovui ar trečiajam asmeniui, nebūtų be reikalo arba nederamai naudojami ar sugadinami, ir atlyginti žalą, padarytą Užsakovui ir (ar) tretiesiems asmenims dėl netinkamo Sutarties vykdymo, įskaitant nuostolius, teismo ir vykdymo išlaidas, priteistas teismo iš Užsakovo;

25.20. pateikti Užsakovui įsakymo (ar kito dokumento) dėl Rangovo paskirto Darbų vadovo kopiją ir raštu nurodyti šio asmens kontaktinius duomenis;

25.21. Sutartyje nustatyta tvarka perduoti atliktus Darbus Užsakovui pagal atliktų darbų perdavimo ir priėmimo aktą (-us), o baigiamąjį visų pagal šią Sutartį atliktų Darbų perdavimą – pagal Galutinį atliktų darbų aktą (Sutarties 5 priedas);

25.22. jei dėl nuo Rangovo nepriklausančių aplinkybių Darbų atlikimas per Užsakovo nurodytą terminą negalimas, nedelsdamas telefoninio ryšio priemonėmis ir ne vėliau kaip per 2 darbo dienas nuo tokių aplinkybių atsiradimo raštu apie jas informuoti Užsakovą, pateikdamas minėtas aplinkybes patvirtinančius įrodymus;

25.23. informuoti Užsakovą apie Sutarties vykdymo metu ketinamą pasitelkti naują ar ketinamą keisti esamą subrangovą ir pateikti jų kvalifikaciją patvirtinančius dokumentus, o jei keičiamas Subrangovas, kurio pajėgumais Rangovas remiasi, – ir Subrangovo pašalinimo pagrindų nebuvimą patvirtinančius dokumentus. Užsakovui pareikalavus Rangovas privalo pateikti ir pakeisto ar naujo Subrangovo, kurio pajėgumais Rangovas nesiremia, pašalinimo pagrindų nebuvimą patvirtinančius dokumentus;

25.24. per 5 (penkias) darbo dienas nuo Sutarties pasirašymo dienos pateikti 5 procentų nuo Sutarties 8 punkte nurodytos pradinės Sutarties vertės dydžio Sutarties įvykdymo užtikrinimą, išduotą banko (kredito unijos), draudimo bendrovės ar kito turinčio teisę verstis šia veikla garantuotojo, galiojantį iki Sutarties galiojimo termino pabaigos *(taikoma, jei pradinės Sutarties vertė yra 50 000 Eur be PVM ar didesnė)* ir jo apmokėjimą patvirtinantį dokumentą;

25.25. visą Sutarties vykdymo laikotarpį mokėti Nurodytiems darbuotojams ne mažesnio nei 2 500,00 Eur dydžio darbo užmokesčio mėnesio medianą. Užsakovas turi teisę patikrinti, ar Rangovas laikosi šiame punkte nurodyto įsipareigojimo, ir kreiptis į kompetentingas institucijas (Valstybinio socialinio draudimo fondo valdyba prie Socialinės apsaugos ir darbo ministerijos), kad gautų visą reikiamą informaciją apie mokamo darbo užmokesčio mėnesio medianą Nurodytiems darbuotojams. Tuo atveju, jei nustatoma, kad Rangovas nesilaiko šių įsipareigojimų, Užsakovas privalo reikalauti iš Rangovo sumokėti 1000 Eur baudą už kiekvieną pažeidimo mėnesį, tarp jų ir jeigu Nurodytų darbuotojų sąraše nebelieka darbuotojų (pvz., darbuotojai pakeičiami į asmenis, su kuriais nėra sudarytos darbo sutartys);

25.26. užtikrinti tinkamą asmens duomenų apsaugą, vadovaudamasis Bendruoju duomenų apsaugos reglamentu;

25.27. atlikęs visus Darbus pagal Sutartį ir juos atliktų darbų perdavimo ir priėmimo aktais perdavęs Užsakovui, pateikti Užsakovui išpildomąją dokumentaciją:

25.27.1. topografinį planą (-us) po statybų ir/ar inžinerinių tinklų planą (-us) (2 dokumentų bylas (popierinį variantą ir kopiją skaitmeninėje laikmenoje (\*.dwg, \*.pdf formatu), kurie turi būti suderinti per Topografijos ir inžinerinės infrastruktūros informacinę sistemą (toliau – TIIIS);

25.27.2. nekilnojamojo daikto kadastrinių matavimų bylą (-as), suderintą (-as) teisės aktų nustatyta tvarka ir įregistruotą VĮ Registrų centro duomenų bazėje;

25.28. Rangovas, atlikęs Darbus, ir, jeigu reikia, atlikęs baigiamuosius bandymus, pateikia Užsakovui parengtą ir su Statinio statybos techninės priežiūros vadovu ir Statinio Projekto vykdymo priežiūros vadovu suderintą Rangovo atliktų Darbų perdavimo ir priėmimo aktą. Rangovas ne vėliau kaip per 5 (penkias) darbo dienas po Darbų perdavimo ir priėmimo akto pasirašymo dienos pateikia garantinio laikotarpio įvykdymo užtikrinimo dokumentą (kartu su jo apmokėjimą įrodančia dokumento kopija), kuriuo užtikrinamas garantinio laikotarpio prievolių įvykdymas pagal Sutartį. Šis dokumentas Rangovo nemokumo ar bankroto atveju turi užtikrinti, kad bus apmokėtos dėl Rangovo kaltės atsiradusių defektų šalinimo išlaidos.

25.29. Statybos įstatymo 28 straipsnio 2 dalyje nustatytais atvejais ir teisės aktų nustatyta tvarka pateikti statybos užbaigimui STR1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ nurodytus dokumentus, taip pat ir prašymą išduoti statybos užbaigimo aktą ir šį dokumentą gauti.

25.30. Statybos įstatymo 28 straipsnio 3 dalyje nustatytais atvejais surašyti deklaraciją apie statybos užbaigimą (toliau – Deklaracija), nuotoliniu būdu per IS „Infostatyba“ užpildydamas Deklaracijos formą ir kartu su jos priedais pateikti patvirtinti statinio (dalies) ekspertizės rangovui, su kuriuo Rangovas yra sudaręs sutartį dėl deklaracijos tvirtinimo.

26. Užsakovas įsipareigoja:

26.1. prižiūrėti Rangovo atliekamus Darbus, kontroliuoti jų kokybę ir tai, ar Rangovas Darbus atlieka laiku ir tinkamai, o pastebėjęs nukrypimų nuo Sutarties sąlygų ar kitokių trūkumų, pareikšti raštu apie juos Rangovui;

26.2. apžiūrėti Rangovo atliktus Darbus ir, pastebėjęs Darbų trūkumų, raštu pranešti apie juos Rangovui ir nustatyti terminą jiems pašalinti;

26.3. apžiūrėjęs Darbus ir nenustatęs atliktų Darbų trūkumų arba Rangovui per Užsakovo nurodytą terminą juos pašalinus, priimti Rangovo tinkamai atliktus Darbus pagal atliktų Darbų perdavimo ir priėmimo aktą, Galutinį atliktų darbų aktą (baigiamasis visų pagal šią Sutartį atliktų Darbų priėmimas);

26.4. už tinkamai, faktiškai, kokybiškai ir laiku atliktus Darbus sumokėti Rangovui Sutarties VI skyriuje nustatyta tvarka ir terminais. Už darbus, kuriuos Rangovas atlieka savavališkai, nukrypdamas nuo Sutarties sąlygų, neatlyginama;

26.5. teikti Rangovui rašytinius pranešimus Rangovo Sutartyje nurodytu adresu ir (ar) el. paštu apie atsiradusius defektus garantinio termino metu, nurodydamas Darbų vietą, orientacinius Darbų kiekius ir jų ištaisymo terminą;

26.6. organizuoti ir vykdyti Darbų techninę priežiūrą, kontroliuoti jų eigą, kiekį ir kokybę, o Darbų garantinio termino metu tikrinti atliktų Darbų būklę. Užsakovo paskirtas atestuotas specialistas ar konkurso būdu parinktas techninis prižiūrėtojas vykdys techninio prižiūrėtojo pareigas ir kontroliuos, ar Rangovas Darbus atlieka laiku ir tinkamai;

26.7. pateikti Rangovui Užsakovo paskirto (-ų) asmens (-ų), atsakingo (-ų) už Darbų techninę priežiūrą ir Darbų priėmimą, sąrašą ir jų kontaktinius duomenis;

27. Gatvės dangos savikontrolės bandymus atlieka Rangovas, o kontrolinius bandymus atlieka Užsakovas. Atliekant kontrolinius bandymus, Rangovas apie tai raštu informuojamas ir gali dalyvauti pavyzdžių paėmimo ir bandymų atlikimo procese.

28. Rangovas ne vėliau kaip iki einamojo mėnesio 25 dienos Užsakovo nurodytu būdu pateikia derinti Užsakovui 4 (keturis) per einamąjį mėnesį atliktų Darbų perdavimo ir priėmimo aktų ir Atliktų darbų ir išlaidų apmokėjimo pažymų (Sutarties 4 priedas) egzempliorius, kurie per 10 darbo dienų nuo jų gavimo dienos suderinami ir, nenustačius trūkumų arba Rangovui juos pašalinus per Užsakovo nurodytą terminą, abiejų Šalių pasirašomi.

29. Galiojant Sutarčiai Šalys įsipareigoja visapusiškai bendradarbiauti, pateikti atsakymus į paklausimus, kitą Darbams tinkamai atlikti reikiamą informaciją.

**VIII SKYRIUS**

**ŠALIŲ TEISĖS IR ATSAKOMYBĖ**

30. Užsakovas:

30.1. atsako už atsiskaitymą su Rangovu Sutarties VI skyriuje nustatyta tvarka;

30.2. Rangovo reikalavimu moka jam 0,02 proc. dydžio delspinigius nuo sąskaitoje faktūroje nurodytos sumos už kiekvieną uždelstą atsiskaityti už priimtus Darbus dieną;

30.3. turi teisę Rangovo prašyti pateikti informaciją apie Darbų atlikimo eigą ir (ar) pateikti Užsakovo nurodytus dokumentus, kurie reikalingi atliekamų ir (ar) atliktų Darbų rezultatui įvertinti;

30.4. turi teisę reikalauti, kad Rangovas pašalintų Darbų trūkumus ir (ar) defektus, atsiradusius Darbų vykdymo metu ir (ar) garantiniu laikotarpiu;

30.5. turi teisę nepriimti ir (ar) nepasirašyti Darbų perdavimo ir priėmimo aktų ir (ar) sąskaitų faktūrų ir nemokėti už Darbus, kol nebus pašalinti atliktų Darbų trūkumai ir (ar) defektai;

30.6. turi teisę Sutartyje nurodytais atvejais nutraukti Sutartį;

30.7. negali pirkti Darbų už didesnę sumą, nei nurodyta Sutarties 8 ir 9 punktuose, išskyrus Sutarties V skyriuje numatytus atvejus;

30.8. bet kuriuo Sutarties galiojimo metu gali tikrinti Rangovo atliekamus Darbus, kontroliuoti jų kokybę ir tai, ar Darbai atliekami laiku ir tinkamai, o pastebėjęs nukrypimų nuo Sutarties sąlygų ar kitokių trūkumų, pareikšti raštu apie juos Rangovui. Kilus ginčui dėl Darbų kokybės ir Šalims nesusitarus, Šalys pasilieka teisę kviesti nepriklausomus ekspertus, kurių išlaidas turės apmokėti Šalis, kurios nenaudai bus priimtas sprendimas;

30.9. turi teisę Sutarties vykdymo metu raštu inicijuoti specialisto (-ų) arba subrangovo (-ų), kuris (-ie) netinkamai atlieka Sutartyje nurodytas pareigas, pakeitimą, nurodydamas tokio prašymo motyvus;

30.10. turi teisę skaičiuoti 0,02 proc. dydžio delspinigius nuo 8 punkte nurodytos Pradinės Sutarties vertės už kiekvieną uždelstą dieną ir reikalauti iš Rangovo juos sumokėti per 5 darbo dienas nuo Užsakovo reikalavimo gavimo dienos, jeigu Rangovas vėluoja atlikti Darbus per Sutartyje ir *Darbų vykdymo grafike (jeigu Darbų vykdymo grafiko reikalaujama)* nustatytą terminą ir nepateikia Užsakovui pagrįstų įrodymų, pateisinančių Darbų vėlavimą arba per Sutarties 25.8 papunktyje nustatytą terminą nepašalina Darbų trūkumų, ir (arba) nepateikia garantinio laikotarpio prievolių užtikrinimo dokumento (jei reikalaujamas);

30.11. turi teisę pasinaudoti Rangovo Sutarties įvykdymo užtikrinimu (jei jo buvo reikalaujama), jei Rangovas nevykdo (neįvykdė) ir (ar) netinkamai vykdo (įvykdė) sutartinius įsipareigojimus;

30.12. turi teisę vienašališkai nutraukti Sutartį VPĮ 90 straipsnio 1 dalyje nustatyta tvarka, laikydamasis minėto straipsnio 2 dalyje nurodytų reikalavimų;

30.13. turi teisę bet kuriuo Sutarties galiojimo metu iš Rangovo reikalauti pateikti dokumentus ir įrodymus dėl Sutarties 25.14 ir 25.15 papunkčiuose nurodytų Rangovo įsipareigojimų laikymosi ir reikalauti mokėti 1 000 Eur dydžio baudą už nurodytų įsipareigojimų nevykdymą. Pakartotinis šių įsipareigojimų nevykdymas laikomas esminiu Sutarties sąlygų pažeidimu ir tokiu atveju Užsakovas privalo vienašališkai nutraukti Sutartį;

30.14. turi teisę bet kuriuo Sutarties galiojimo metu patikrinti, ar Rangovas laikosi 25.25 papunktyje nurodyto įsipareigojimo, ir kreiptis į kompetentingas institucijas (Valstybinio socialinio draudimo fondo valdyba prie Socialinės apsaugos ir darbo ministerijos), kad gautų visą reikiamą informaciją apie mokamo darbo užmokesčio mėnesio medianą Nurodytiems darbuotojams. Jeigu Valstybinio socialinio draudimo fondo valdyba prie Socialinės apsaugos ir darbo ministerijos Užsakovui nepateikia prašomos informacijos, informaciją Užsakovui apie Rangovo Nurodytiems darbuotojams mokamo darbo užmokesčio mėnesio medianą turi pateikti pats Rangovas, prieš tai kreipęsis į minėtą instituciją dėl Užsakovo prašomos informacijos išdavimo. Tuo atveju, jei nustatoma, kad Rangovas nesilaiko šių įsipareigojimų, Užsakovas turi teisę reikalauti iš Rangovo sumokėti 1 000 Eur baudą už kiekvieną pažeidimo mėnesį, taip pat jeigu Nurodytų darbuotojų sąraše nebelieka darbuotojų (pvz., darbuotojai pakeičiami į asmenis, su kuriais nėra sudarytos darbo sutartys).

30.15. turi teisę dėl pasikeitusių aplinkybių, kai dėl jų negalima tęsti Darbų (kai jos tampa žinomos po Sutarties sudarymo ir kai Rangovas nebuvo prisiėmęs jų atsiradimo rizikos), bet kada nurodyti (raštu) Rangovui sustabdyti visų Darbų vykdymą ne ilgesniam nei 24 punkte nurodytam Darbų atlikimo sustabdymo laikotarpiui, nurodydamas (jeigu įmanoma) sustabdymo trukmę dienomis. Į Darbų atlikimo laikotarpį Darbų atlikimo sustabdymo laikotarpis neįskaitomas;

30.15.1. aplinkybės, dėl kurių gali būti stabdomi Darbai, yra:

1) papildomi statinio tyrinėjimai, kurie nebuvo numatyti, bet kuriuos būtina atlikti;

2) papildomos projektavimo paslaugos;

3) trečiųjų šalių įtaka;

4) sustabdytas finansavimas arba trūksta finansavimo lėšų;

5) bet koks nenumatomas gamtos jėgų veikimas, kurio joks patyręs rangovas nebūtų galėjęs tikėtis;

6) fizinės kliūtys arba kitos nei gamtinės fizinės sąlygos, su kuriomis vykdant Darbus susidurta Statybvietėje, ir tų kliūčių ar sąlygų Rangovas nebūtų galėjęs pagrįstai numatyti;

7) žiemos sezonas (prasideda gruodžio 15 d. ir baigiasi kitų metų kovo 15 d.), kai Darbų atlikimas dėl nepalankių gamtinių sąlygų tampa neįmanomas.

8) kitos aplinkybės, kurios nebuvo žinomos pirkimo vykdymo metu ir su kuriomis susidurtų bet kuris rangovas;

30.15.2. sustabdyti Darbai neatliekami iki Darbų vykdymo atnaujinimo. Darbai atnaujinami pagal rašytinį Užsakovo nurodymą, išnykus aplinkybėms, dėl kurių jie buvo sustabdyti. Atnaujinus Darbų vykdymą, Darbai atliekami per jiems likusį laikotarpį (laiką), kuris buvo likęs iki sustabdymo.

Tokio sustabdymo metu visus Darbus Rangovas privalo prižiūrėti, sandėliuoti, saugoti nuo sugadinimo, praradimo arba žalos, užtikrinti žmonių saugą Statybvietėje ir išvengti aplinkos taršos.

31. Rangovas:

31.1. atsako už Sutartimi prisiimtų įsipareigojimų vykdymą kokybiškai ir laiku;

31.2. garantuoja Darbų, tarp jų Darbams naudojamų medžiagų, įrangos, kokybę;

31.3. Užsakovui pareikalavus, privalo raštu pateikti informaciją apie Darbų atlikimo eigą, o Užsakovui ar Užsakovo techninio prižiūrėtojui pareikalavus pateikti visų naudojamų medžiagų pasus ir sertifikatus ir (ar) kitus reikalaujamus su Darbais susijusius dokumentus;

31.4. turi teisę savo Sutarties įsipareigojimams vykdyti pasitelkti subrangovus ir atsako už jų prievolių vykdymą ar netinkamą vykdymą. Ne vėliau negu Sutartis pradedama vykdyti turi pranešti Užsakovui tuo metu žinomų subrangovų pavadinimus, kontaktinius duomenis ir jų atstovus, taip pat privalo informuoti apie minėtos informacijos pasikeitimus visu Sutarties vykdymo metu, įskaitant informaciją apie ketinamus pasitelkti naujus subrangovus. Rangovas atsako už Subrangovų (jei tokie yra pasitelkiami) prievolių vykdymą ar netinkamą vykdymą;

31.5. gali Sutarties vykdymo metu pakeisti (Užsakovui pareikalavus – privalo pakeisti) Subrangovus arba pasitelkti naujus. Apie tai Rangovas turi informuoti Užsakovą, nurodydamas Subrangovo pakeitimo ar pasitelkimo priežastis. Pakeisti ar nauji Subrangovai privalo pateikti Preliminariajai sutarčiai vykdyti privalomus (jei tokių yra) atestatus, leidimus, licencijas, patirtį ir pan., o jei keičiamas Subrangovas, kurio pajėgumais Rangovas remiasi, privalo pateikti ir Subrangovo pašalinimo pagrindų nebuvimą patvirtinančius dokumentus. Užsakovui pareikalavus Rangovas privalo pateikti ir pakeisto ar naujo Subrangovo, kurio pajėgumais Rangovas nesiremia, pašalinimo pagrindų nebuvimą patvirtinančius dokumentus. Gavęs tokį pranešimą ir privalomus pateikti Subrangovo dokumentus, Užsakovas kartu su Rangovu, jei nėra subrangovo pašalinimo pagrindų, o kiti privalomi pateikti Subrangovo dokumentai yra tinkami, per 5 darbo dienas sudaro susitarimą dėl Subrangovų pakeitimo ar pasitelkimo. Jį pasirašo abi Sutarties Šalys. Šis susitarimas yra laikomas neatskiriama Sutarties dalimi. Subrangovas gali pradėti vykdyti Darbus tik Rangovui kartu su Užsakovu sudarius minėtą susitarimą. Rangovas negali vienašališkai keisti ar pasitelkti naujų Subrangovų, apie tai neinformavęs Užsakovo ir tokio pakeitimo neįforminęs susitarimu dėl Sutarties pakeitimo, nes tai laikoma esminiu Sutarties sąlygų pažeidimu ir tokiu atveju Užsakovas turi teisę vienašališkai nutraukti Sutartį. Jei pasitelkto esamo Subrangovo, kurio pajėgumais Rangovas remiasi, ar pakeisto Subrangovo, kurio pajėgumais Rangovas remiasi, padėtis atitinka bent vieną pagal VPĮ 46 straipsnį nustatytą pašalinimo pagrindą, Užsakovas reikalauja, kad Rangovas per Užsakovo nustatytą terminą pakeistų minėtą Subrangovą reikalavimus atitinkančiu subrangovu;

31.6. privalo užtikrinti, kad Darbus atliks reikiamos kvalifikacijos ir patirties specialistai, nurodyti prie Sutarties pridedamame sąraše. Jei Sutarties vykdymo metu būtina keisti sąraše nurodytus specialistus (kai tai susiję su Sutartyje nurodytų asmenų liga, darbo santykių su jais nutraukimu ir kitomis panašiomis aplinkybėmis), Rangovas apie tai turi nedelsdamas pranešti raštu Užsakovui ir, raštu suderinęs su Užsakovu, pakeisti juos lygiaverčiais (ne žemesnės kvalifikacijos ir darbo patirties) specialistais. Jei Rangovas neranda kito lygiaverčio specialisto, Užsakovas turi teisę vienašališkai nutraukti Sutartį;

31.7. turi teisę gauti Sutartyje nurodytą užmokestį už kokybiškai atliktus Darbus ir reikalauti, kad Užsakovas vykdytų kitus Sutartimi prisiimtus įsipareigojimus;

31.8. turi teisę reikalauti iš Užsakovo 0,02 proc. dydžio delspinigių nuo atitinkamoje sąskaitoje faktūroje nurodytos sumos už kiekvieną uždelstą dieną, jeigu Užsakovas už tinkamai, faktiškai, kokybiškai ir laiku atliktus Darbus nesumoka Rangovui Sutarties VI skyriuje nustatytais terminais;

31.9. moka Užsakovui 1000 Eur dydžio baudą už Sutarties 25.14 ir (ar) 25.15 papunkčiuose nustatytų įsipareigojimų nevykdymą;

31.10. moka Užsakovui 1000 Eur dydžio baudą už kiekvieną Sutarties 25.25 papunktyje nustatyto įsipareigojimo pažeidimo mėnesį;

31.11. užtikrinti, kad visi Statybvietėje esantys fiziniai asmenys būtų identifikuojami pagal Lietuvos Respublikos statybos įstatymo 221 straipsnio 1-4 dalių reikalavimus.

32. Šalis, dėl kurios neteisėto veikimo ir (ar) neveikimo kita Šalis ir (ar) tretieji asmenys patyrė žalą (nuostolius), kurios nepadengia Šalies pažeidėjos sumokėtos netesybos (baudos, delspinigiai), įsipareigoja nedelsdama, tačiau bet kokiu atveju ne vėliau kaip per 5 (penkias) dienas nuo atitinkamo prašymo gavimo dienos, visiškai kompensuoti kitos Šalies ir (ar) trečiųjų asmenų patirtą žalą (nuostolius).

33. Jei viena iš Šalių nevykdo arba netinkamai vykdo Sutartyje nustatytus įsipareigojimus, kita Šalis turi teisę reikalauti nedelsiant, tačiau bet kokiu atveju ne vėliau kaip per 5 (penkias) dienas nuo atitinkamo prašymo gavimo dienos, sumokėti Sutartyje numatytas netesybas (baudas, delspinigius). Netesybų (delspinigių, baudų) sumokėjimas neatleidžia Šalių nuo atitinkamų įsipareigojimų įvykdymo, išskyrus teisės aktuose numatytus atvejus.

34. Šalis neatsako už Sutartyje nustatytų įsipareigojimų neįvykdymą arba netinkamą įvykdymą, jeigu tai įvyko dėl kitos Šalies kaltės.

35. Rangovui vengiant vykdyti sutartinius įsipareigojimus, Užsakovas turi teisę Sutartyje nustatyta tvarka nutraukti Sutartį ir organizuoti naujas Sutarties sudarymo procedūras.

**IX SKYRIUS**

**SUTARTIES GALIOJIMAS, KEITIMAS IR NUTRAUKIMAS**

36. Sutartis įsigalioja:

36.1. kai nereikalaujama pateikti Sutarties įvykdymo užtikrinimo:

36.1.1. jei sudaroma elektroninė Sutartis, ji įsigalioja, kai Sutarties Šalys ją pasirašo kvalifikuotais elektroniniais parašais;

36.1.2. jei Sutartis sudaroma pasirašant popierinį dokumentą, Sutartis įsigalioja, kai ją pasirašo Šalys ir patvirtina antspaudais, jei antspaudą Sutarties Šalis turėti privalo. Sutartis sudaroma dviem vienodą teisinę galią turinčiais egzemplioriais, po vieną abiem Šalims;

36.2. kai pagal Sutarties nuostatas turi būti pateiktas Sutarties įvykdymo užtikrinimas, Sutartis įsigalioja, Šalims ją pasirašius 36.1 papunktyje nustatyta tvarka ir Rangovui per 5 darbo dienas nuo Sutarties pasirašymo dienos Užsakovui pateikus **4 682,98 Eur** Sutarties įvykdymo užtikrinimą, galiojantį iki Sutarties galiojimo termino pabaigos, ir jo apmokėjimą patvirtinantį dokumentą. Pateikus Sutarties įvykdymo užtikrinimą ir jo apmokėjimą patvirtinantį dokumentą, Sutarties įsigaliojimo data bus laikoma jos pasirašymo diena;

36.3. nepasirašius Sutarties ir (ar) nepateikus Sutarties įvykdymo užtikrinimo ir jo apmokėjimą patvirtinančio dokumento (kai jis turi būti pateiktas), Sutartis neįsigalioja.

Sutartis galioja 7 mėn. nuo Sutarties įsigaliojimo dienos. Sutarties galiojimo pasibaigimas neatleidžia Šalių nuo sutartinių įsipareigojimų įvykdymo.

37. Sutarties sąlygos Sutarties galiojimo laikotarpiu gali būti keičiamos VPĮ 89 straipsnyje nustatytais atvejais ir tvarka.

38. Sutarties galiojimo laikotarpiu Šalis, inicijuojanti Sutarties sąlygų pakeitimą, pateikia kitai Šaliai rašytinį prašymą keisti Sutarties sąlygas ir dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Į pateiktą prašymą pakeisti atitinkamą Sutarties sąlygą kita Šalis motyvuotai atsako per 5 darbo dienas. Šalims tarpusavyje susitarus dėl Sutarties sąlygų keitimo, šie pakeitimai įforminami susitarimu, kuris yra neatskiriama Sutarties dalis.

39. Sutartis gali būti nutraukta prieš terminą abiejų Šalių rašytiniu susitarimu ir Lietuvos Respublikos civiliniame kodekse nustatyta tvarka.

40. Kiekviena Šalis turi teisę vienašališkai nutraukti Sutartį, pranešusi kitai Šaliai raštu apie Sutarties nutraukimą prieš 30 kalendorinių dienų, jeigu kita Šalis neįvykdo arba netinkamai vykdo Sutartimi prisiimtus įsipareigojimus ir tai yra esminis Sutarties pažeidimas. Esminiu Sutarties pažeidimu laikoma, jeigu:

40.1. Rangovas nepradeda laiku vykdyti Darbų, nevykdo Darbų pagal Darbų vykdymo grafikąarba Darbus atlieka taip lėtai, kad juos baigti iki Sutarties 24 punkte nurodyto termino pabaigos tampa aiškiai neįmanoma;

40.2. Sutartį vykdo Sutarties vykdymui reikiamos kvalifikacijos ir teisės vykdyti Sutartyje nurodytus Darbus neturintys asmenys;

40.3. Rangovas vienašališkai pakeičia ar pasitelkia naujus Subrangovus, apie tai neinformavęs Užsakovo ir tokio pakeitimo neįforminęs susitarimu dėl Sutarties pakeitimo;

40.4. Rangovas prie Sutarties pridedamame sąraše nurodytus specialistus pakeičia nesuderinęs su Užsakovu ar neranda kito lygiaverčio specialisto;

40.5. Rangovas pakartotinai nesilaiko Sutarties 25.14 ir (ar) 25.15 papunkčiuose nurodytų įsipareigojimų;

40.6. Rangovas nesilaiko įsipareigojimo, nurodyto Sutarties 25.25 papunktyje, ir ne mažiau kaip 2 kartus jam taikyta Sutarties 25.25 papunktyje nurodyta sankcija;

40.7. Užsakovas vėluoja apmokėti Rangovo pateiktas sąskaitas faktūras daugiau nei 50 kalendorinių dienų nuo jų gavimo dienos;

40.8. kitais Sutartyje nurodytais atvejais.

Vienašališkai nutraukus Sutartį, kaltoji Šalis atlygina kitai Šaliai su Sutarties nutraukimu susijusius nuostolius.

**X SKYRIUS**

**NENUGALIMOS JĖGOS (*FORCE MAJEURE*) APLINKYBĖS**

41. Šalys neatsako už prisiimtų įsipareigojimų visišką ar dalinį neįvykdymą, jeigu įrodo, kad įsipareigojimų neįvykdė dėl aplinkybių, kurių negalėjo kontroliuoti ir protingai numatyti Sutarties sudarymo metu, ir kad protingomis pastangomis negalėjo užkirsti kelio šioms aplinkybėms ar jų padariniams atsirasti. Sutarties Šalys vadovaujasi Lietuvos Respublikos Vyriausybės 1996 m. liepos 15 d. nutarimu Nr. 840 patvirtintomis Atleidimo nuo atsakomybės, esant nenugalimos jėgos (*force majeure*) aplinkybėms, taisyklėmis.

42. Šalis turi nedelsdama, t. y. ne vėliau kaip per 3 darbo dienas, pranešti kitai Šaliai raštu apie atsiradusias nenugalimos jėgos aplinkybes, dėl kurių Sutarties ar jos dalies įvykdymas gali tapti neįmanomas ar iš esmės pasunkėti.

43. Jeigu nenugalimos jėgos aplinkybės tęsiasi ilgiau kaip 3 mėnesius nuo pranešimo apie jas gavimo dienos, Šalys tarpusavio susitarimu gali nutraukti Sutartį. Nė viena iš Šalių neturi teisės reikalauti iš kitos Šalies atlyginti dėl to patirtus nuostolius.

**XI SKYRIUS**

**KITOS SĄLYGOS**

44. Visa informacija, gauta prieš sudarant Sutartį ar vykdant ją, yra konfidenciali ir be kitos Šalies sutikimo tretiesiems asmenims neatskleidžiama.

45. Iškilusius nesutarimus Šalys sprendžia tarpusavio susitarimu, nesusitarusios – Lietuvos Respublikos įstatymų nustatyta tvarka. Teismingumas nustatomas pagal Užsakovo buveinės vietą.

46. Vykdydamos Sutartį, Šalys vadovaujasi Lietuvos Respublikos įstatymais ir kitais Lietuvos Respublikos teisės aktais ir Sutarties sąlygomis.

47. Šalys įsipareigoja per 3 darbo dienas informuoti viena kitą, pasikeitus Šalių juridiniams adresams, bankų rekvizitams. Šalis, neįvykdžiusi šio įsipareigojimo, negali reikšti pretenzijų dėl kitos Šalies veiksmų, atliktų pagal paskutinius jai žinomus kitos Šalies duomenis.

48. Šalys neturi teisės perduoti savo įsipareigojimų pagal Sutartį tretiesiems asmenims be kitos Šalies išankstinio rašytinio sutikimo.

49. Sutarties atsakingi asmenys:

49.1. už Sutarties, jos pakeitimų (jei tokių bus) paskelbimą – Teisės, personalo ir civilinės metrikacijos skyriaus vyriausioji specialistė Jurgita Simonavičienė;

49.2. už Sutarties vykdymą – Ūkio ir investicijų skyriaus vedėjas Martynas Remeikis.

50. Visi pagal Sutartį pateikiami pranešimai turi būti rašytiniai ir įteikiami asmeniškai ar siunčiami registruotuoju laišku šiais adresais:

50.1. Užsakovui – martynas.remeikis@sakiai.lt;

50.2. Rangovui – statyba@autokausta.lt.

51. Prie Sutarties pridedami dokumentai:

51.1. Kvietimo pateikti pasiūlymus atnaujinto varžymosi metu pagal 2024-05-29 d. Šakių rajono kelių kapitalinio remonto, rekonstrukcijos techninio darbo projekto, projekto vykdymo priežiūros ir darbų pirkimo preliminariąją sutartį Nr. VPS-95 (su priedais) kopija (1 priedas);

51.2. Darbų kiekiai ir fiksuoti įkainiai (2 priedas);

51.3. Teisės aktai, reglamentuojantys darbų atlikimą, ir darbų techninės specifikacijos (3 priedas);

51.4. Atliktų darbų ir išlaidų apmokėjimo pažymos forma (4 priedas);

51.5. Galutinio atliktų darbų akto forma (5 priedas);

51.6. Rangovo atnaujinto varžymosi metu pateikto pasiūlymo (su priedais) kopija;

51.7. Rangovo vadovaujančių darbuotojų (specialistų) ir asmenų, atsakingų už sutarties vykdymą, sąrašas;

51.8. Nurodytų darbuotojų sąrašas;

51.9. Subrangovų ir jiems perduodamų atlikti darbų sąrašas (pridedama, jei yra pasitelkiami subrangovai);

51.10. Darbų vykdymo grafiko kopija;

51.11. Sutarties įvykdymo užtikrinimas (pridedama, jei reikalaujama).

**XII SKYRIUS**

**ŠALIŲ JURIDINIAI ADRESAI IR BANKO REKVIZITAI**

**Užsakovas Rangovas**

|  |  |  |
| --- | --- | --- |
| **Šakių rajono savivaldybės administracija**  Juridinio asmens kodas 188772814  Bažnyčios g. 4, LT-71115 Šakiai,  Tel. +370 345 60 750  El. paštas savivaldybe@sakiai.lt  A. s. LT39 4010 0421 0006 0059  AB Luminor bank, kodas 40100  Administracijos direktorius  Vytautas Ižganaitis | **Uždaroji akcinė bendrovė „Autokausta“**  Juridinio asmens kodas 135007799  Marvelės g. 199B, LT-46204, Kaunas  Tel. +370 37 397555  El. paštas statyba@autokausta.lt  Direktorius  Juozas Kriaučiūnas | |
| \_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas, pavardė, parašas)  A. V. | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas, pavardė, parašas)  A. V. | |